**Klinikai betegellátási gyakorlat**

**A tantárgy célja**

Az egyhetes lóklinikai betegellátási gyakorlat célja, hogy a IV. és V. évfolyamos hallgatók a belgyógyászati, sebészeti és szülészeti előadásokon hallott elméleti tananyagot a klinika beteganyagán végzett munka segítségével gyakorlati tudássá alakítsák, valamint a tematikus gyakorlatokon bemutatott diagnosztikai és terápiás eljárásokat valódi klinikai betegeken gyakorolják. A fentiek magukban foglalják a következőket:

* gyakorlati lóanatómiai ismeretek szerzése;
* beteg lovakkal való bánásmód, fékezés gyakorlása;
* részletes fizikális vizsgálatok és monitorizálás végzése;
* rutin diagnosztikai beavatkozásokban való részvétel;
* műszeres diagnosztikai vizsgálatokban való részvétel;
* vérvétel végzése;
* oralis és parenteralis gyógyszerbeadás gyakorlása;
* gyakori lóbetegségek megállapításának, gyógykezelésének és megelőzésének elsajátítása;
* az önálló ismeretszerzésre való készség kialakítása a „Journal Club”-on való részvétellel.

**A számonkérés típusa**

Aláírás a félév végén.

Az aznapi/éjjeli ügyelet **végén** a hallgató felelőssége, hogy ügyeletét igazoltassa az ügyeletes állatorvossal!

Felhívjuk a hallgatók figyelmét, hogy amennyiben nem igazoltatják le ügyeleteiket, illetve nem tartják be a tájékoztatóban leírt követelményeket, gyakorlatuk nem kerül elfogadásra!

**A klinikai munka szabályai és rendje**

A gyakorlat kezdetén, a hétfői napon 8:00-kor minden hallgatónak meg kell jelenni a viziten, majd azt követően a kezelő gyógyszeres szobájában eligazításra. Minden hallgató köteles **saját fonendoszkópot, ollót, hőmérőt, tollat, alkoholos filctollat, kis füzetet** magával hozni gyakorlatára.

A gyakorlat folyamán minden hallgatónak kiosztásra kerül egy vagy több beteg, melyeknek kórlefolyását a hét folyamán követnie kell. Ez együtt jár azzal is, hogy a hallgató utánanéz az adott betegségnek, és az adott beteggel, valamint a betegséggel kapcsolatos tudnivalókról beszámol a hét folyamán.

A napi kezelések megbeszélése a reggeli viziteken, 8:00-kor, illetve 18:00 órakor történik. A sebészeti betegek napi **kezelési lap**jai kék színű, a belgyógyászati betegeké sárga színű iratgyűjtőben vannak elhelyezve. Ezeken a lapokon az adott kezelés (vizsgálat vagy gyógyszerbeadás) ideje X-el van jelölve. Minden feladatot pontosan a kiírt időpontban kell elvégezni, majd az iratgyűjtőben ki kell pipálni!

A gyógyszereket a kezelő gyógyszeres szobájában lévő szekrényekből kell kivenni.

A napi rutin vizsgálatokat (monitorizálás) és a per os gyógyszerbeadásokat a hallgatók önállóan végzik. **A parenteralis gyógyszerbeadásokat (im., sc., iv.) és a vérvételeket az állatorvosok végzik, de a körülményektől függően lehetőséget kapnak a hallgatók is a gyakorlásra.**

A monitorizálás eredményeit a boxajtókon elhelyezett **intenzív lap**okon vezetni kell. A bejegyzéseket monogrammal kell ellátni. Ha az intenzív lap betelt, a kezelő gyógyszeres szobájában, a feliratozott polcon található üres lap, melyen a ló nevét és a dátumot minden esetben fel kell tüntetni.

A hallgatók elsődleges feladata a hospitalizált betegek ellátása, és a kiírt feladatok elvégzése, valamint a sürgősségi műtétekben való segédkezés. Ezen feladatok befejezését követően javasolt az elektív műtéteken való részvétel, valamint az újonnan érkező eseteknél való segédkezés.

Az intenzív lapok vezetésén túlmenően a 11. féléves hallgatók vagy a junior klinikusok segítségével a napi vizsgálati eredményeket és a kezeléseket tömör formában be kell írni a Doki for Vets szoftveren futó digitális kórlapba is. Ezt a betegért felelős állatorvos ellenőrzi.

A vizsgálatok során észlelt váratlan, illetve kóros tüneteket azonnal jelenteni kell a felelős állatorvosnak (kezelő vagy ügyeletes állatorvos). Ha ez elmulasztásra kerül, a hallgató veszélyezteti aznapi/éjjeli ügyeletének elfogadását.

Ezen tünetek a teljesség igénye nélkül a következők:

*Hőmérséklet: 38,5 °C felett.*

*Pulzusszám: 50/perc felett.*

*Légzésszám: 20/perc felett.*

*Kapilláris újratelődési idő (CRT): 2 másodperc felett.*

*Hematokritérték: 0,45 l/l (45%) felett vagy 0,2 l/l (20%) alatt.*

*A vérplazma összfehérje-koncentrációja: 4 g/dl alatt vagy 9 g/dl felett.*

*Nyálkahártya színe: sötét rózsavörös, piszkosvörös, cyanotikus, livid, fehér.*

*Erősen csökkent vagy nem észlelhető bélhangok (a bélhangokat mindkét oldalon dorsalisan a horpasztájékon, ventralisan pedig a térdízületek vonalában vizsgáljuk, negyedenként 1 perces hallgatózással; fiziológiás: +, enyhén csökkent: +/-, erősen csökkent: -/+, nincs: -, hiperperisztaltika: ++).*

*Kólikás nyugtalanság: nyugtalan, hasát nézi, hasa felé rúg, lefekszik-felkel, hempereg, tartósan az oldalán fekszik, nyög.*

*Hasmenés.*

*Paták: meleg-forró szarutok, a digitalis artériák erős pulzálása, tipegés, a testsúly gyakori áthelyezése egyik végtagról a másikra.*

*Műtéti seb: szennyezett, duzzadt, meleg, fájdalmas, váladékozik.*

*Kötés: lecsúszott, meglazult, erősen szennyezett, felette a végtag duzzadt, vizenyős.*

*Ortopédiai betegek: súlyos fokú sántaság, tartós oldalfekvés, bágyadtság, étvágytalanság.*

**Járványügyi szabályok**

A gyakorlatokon, valamint az ügyeleteken részt vevő hallgatók a klinikát az épület főbejáratán keresztül közelíthetik meg. A hallgatók kötelesek **zárt, védelmet biztosító lábbeli**ben (bakancs) és az egyetem által biztosított munkaruhában (kék színű overál) megjelenni. A gyakorlatokhoz nem szükséges személyi tárgyaikat és esetleges váltóruhájukat a részükre fenntartott öltözőkben vagy ügyeleti szobában helyezik el.

Egyszer használatos **gumikesztyű** viselése kötelező **minden esetben**, ha a hallgatók a klinikán kezelt állatokhoz nyúlnak (a kesztyűt a klinika biztosítja). Az egyes beteg állatok vizsgálata és kezelése között a kézmosás és a kézfertőtlenítés, illetve új kesztyűre váltás kötelező. Kézmosók, folyékony antiszeptikus szappan és sebészi kézfertőtlenítő szer rendelkezésre állnak a kezelőkben és az istállókban, a műtőben és a műtéti előkészítő helyiségben.

A műtőben tartózkodás kötelező alapfeltétele a sebészi köpeny, sapka és maszk, valamint egyszer használatos lábzsák használata, amiket szintén a klinika biztosít. Egy műtétnél a műtőben maximum 5-6 hallgató lehet jelen.

Az elkülönített lovak gondozása, vizsgálata és gyógykezelése a fentiekhez képest szigorított körülmények között zajlik. Ezen állatok izolációs bokszokban vannak elhelyezve, melyek színkóddal, illetve számmal vannak ellátva. Ezekben az esetekben a szokásos védőfelszereléseken (kesztyű, sapka, maszk, lábzsák) túlmenően minden alkalommal kötelező a munkaruhát a bokától a nyakig elfedő egyszer használatos köpeny vagy kezeslábas viselése. A lovak vizsgálatára, illetve megfékezésére csak a kihelyezett és megfelelő színnel, illetve számmal ellátott hőmérő, vezetőszár és pipa használható. Saját fonendoszkóp használata esetén azt minden használat után fertőtleníteni kell. Az elkülönítő bokszoktól való távozáskor kötelező a kézmosás és a kézfertőtlenítés, valamint a lábbeli fertőtlenítése.

**Hulladékkezelés**

Fekete zsák: kommunális hulladék.

Sárga zsák: nem éles, fertőzésveszélyes, orvosi hulladék, (minden, ami vérrel, trágyával, gennyel stb. potenciálisan szennyezett, beleértve a gumikesztyűket, maszkokat, lábzsákokat is).

Sárga műanyag tartály: éles, hegyes hulladék, fecskendők.

Fekete műanyag tartály: gyógyszeres üvegek.

**Egyéb tudnivalók**

**A klinika területén fotót, videó- vagy hangfelvételt készíteni szigorúan tilos!** Ettől eltérni csak indokolt esetben (pl. TDK vagy szakdolgozat), kizárólag a felelős oktató engedélyével lehetséges.

Minden pénteken (Journal Club) 8:00-kor kezdődik az előadóban vagy az emeleti titkárság mellett található tárgyalóban.

**Az éjszakai ügyelet a délutáni/esti busz érkezésekor kezdődik, és a reggeli busz érkezéséig tart attól függetlenül, hogy a hallgató busszal vagy gépkocsival közlekedik.**

**Az egy hetes gyakorlat ideje alatt hétfőtől csütörtökig minden reggel és délután, valamint péntek reggel az egyetemi nagy busszal kell közlekedni, péntek délutántól vasárnap délutánig pedig vonattal és kisbusszal, ami az üllői vasútállomásra és onnan a klinikára szállítja a hallgatókat.**

Éjszakai ügyeletre ajánlott saját hálózsákot hozni. Az emeleten rendelkezésre áll konyha, hűtőszekrénnyel. WiFi a klinika több helyiségében is elérhető. Kérjük a hallgatókat, hogy ügyeljenek a tisztaságra a klinikán való tartózkodás során.

A hallgatóknak tisztában kell lenniük azzal, hogy gyakorlatuk során az Állatorvostudományi Egyetemet képviselik, ezért kérjük, hogy mutassanak felelős magatartást, legfőképp a tulajdonosok, illetve látogatók jelenlétében. Nyomatékosan kérjük a hallgatókat, hogy semmilyen információt ne közöljenek a klinikán kezelt páciensekről.

Az egyhetes klinikai gyakorlattal kapcsolatos ügyintézés kizárólag az **ulloshift@gmail.com** e-mail címen keresztül történik. Arra kérjük a hallgatókat, hogy **ebben a témában személyes e-mail címekre ne küldjenek leveleket**!

Az önkéntes ügyeleti rendszerbe való becsatlakozás, valamint a meghatározott számú ügyelet teljesítése, a végzést követően az LTK internship programjára történő jelentkezésnél előnynek számít.

**Ügyeletes állatorvos telefonszáma:** **+36-30-691-6380**

**Porta (biztonsági őr) telefonszáma:** **+36-30-692-1290**